
Híres könyvtárak, könyvtáras hírek – a felvilágosodáskori magyar könyvtárak reprezentációja a pozsonyi Magyar Hírmondóban

Kulcsszavak: könyvtár; könyvtártörténet; Magyar Hírmondó
A magyarországi felvilágosodás korában jelentek meg az első magyar nyelvű újságok, a magyar nyelv és kultúra fontos orgánumai. Ezek közül is a legelső Pozsonyban Magyar Hírmondó néven (1780–1788) adta közre tudósításait, amely a politikai hírek és a nemzetközi helyzet mellett tudományos eseményekről, így a könyvtárak helyzetéről is beszámolt.
Dolgozatomban a Magyar Hírmondóban megjelent hírek alapján a korabeli könyvtárak helyzetét, különös tekintettel a könyvtáralapításokat tekintem át. Fókuszom a korabeli Erdélyre és a Magyar Királyság területére irányul, de figyelembe veszem a nemzetközi viszonyokat is. A hírlapban talált cikkeket összevetem különböző időszakokból származó szakirodalmi forrásokkal is. Az eredmények betekintést nyújtanak a 18. századi könyvkultúra változásaiba és az ebben időszakban létrejött és létező könyvtárak szerepébe, valamint bemutatják azok korabeli sajtóreprezentációját és recepcióját.



